სომხური ყაზახა
სომხური ყაზახა (ლათ. Muscari armeniacum) — მრავალწლოვანი ბალახოვანი მცენარე სატაცურისებრთა ოჯახისა. არ აქვს გამობერილი ყვავილსაფარი, იგი ფორმით კვერცხისებურ-ქოთნისებურია, მუქი ლურჯ-იისფერი, ლურჯი, ცისფერი, იშვიათად – თეთრი. მტევანი მოგრძო-ოვალურია, 4 სმ-მდე სიგრძის. ფოთლები — 2–4, ვიწრო-ხაზური, წვეტიანი, ძირისკენ შევიწროებული. ყვავის და ნაყოფმსხმოიარობს მაის-ივნისში. გავრცელებულია მთელ კავკასიაში, სამხრეთ ევროპასა და ახლო აღმოსავლეთში. საქართველოში გვხვდება ყველა რეგიონში. იზრდება მთის ქვედა სარტყლიდან სუბალპურ სარტყლამდე — კლდოვან-ღორღიან ეკოტოპებზე, კირქვებზე, ტყის პირას, ბუჩქნარში. იყენებენ როგორც დეკორატიულ მცენარეს.